રૉની (ટાઇગર શ્રોફ) નામનો એક જુવાનિયો કેરળ જતી ટ્રેનના સેકન્ડ ક્લાસમાં ચડી બેઠો છે. તેને સીટ મળે એ પહેલાં જ એક સુંદર છોકરી સિયા (શ્રદ્ધા કપૂર) મળી જાય છે. ટ્રેન કેરળ પહોંચે એ પહેલાં આ બન્ને પ્રેમનગર પહોંચી જાય છે. કેરળમાં રૉની કલરિપયટ્ટ નામની પરંપરાગત માર્શલ આર્ટ શીખવા આવ્યો છે. તેના ગુરુજીનો એક માથાભારે દીકરો છે રાઘવ (સુધીર બાબુ). તે બૅન્ગકૉકમાં ગેરકાયદે ફાઇટક્લબ ચલાવે છે. અહીં ઇન્ડિયામાં તે પણ આ સિયાનો રંગરસિયા થઈ જાય છે. બસ, પ્રેમનો એવો ખૂનખાર ત્રિકોણ રચાય છે કે રાઘવ રાવણમાં કન્વર્ટ થઈ જાય છે. તે સિયાને સીધો બૅન્ગકોક ઢસડી જાય છે અને ત્યાં પોતાની બહુમાળી ઍક્શનવાટિકામાં પૂરી દે છે. તેની પાછળ વાનરસેનાને લીધા વગર રૉની પણ કૂદકા મારતો-મારતો બૅન્ગકૉક પહોંચે છે. ભીષણ રક્તપાત થાય છે અને અંતે સત્યનો વિજય થાય છે.